แรงซื้อกลับหุ้นใหญ่ดัน SET พุ่งกระฉูด 11 จุด ลุ้นทดสอบแนวต้าน 1,640 จุด
แรงซื้อกลับหุ้นใหญ่ดัน SET พุ่งกระฉูด 11 จุด ลุ้นทดสอบแนวต้าน 1,640 จุด โดยดัชนีตลาดหุ้นไทย ณ เวลา 11.03 น. อยู่ที่ระดับ 1,637.05 จุด บวก 10.98 จุด หรือ 0.68% มูลค่าการซื้อขาย 1.6 หมื่นล้านบาท
18 ก.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 11.03 น. อยู่ที่ระดับ 1,637.05 จุด บวก 10.98 จุด หรือ 0.68% มูลค่าการซื้อขาย 1.6 หมื่นล้านบาท โดยเป็นการปรับตัวเพิ่มขึ้นตามตลาดหุ้นภูมิภาคที่ปรับขึ้นอย่างสดใส จากแรงซื้อกลับเข้ามาในหุ้นขนาดใหญ่นำโดย บมจ.ปตท. (PTT), บมจ.บัตรกรุงไทย (KTC), บมจ.ท่าอากาศยานไทย (AOT) ช่วยหนุนภาพรวมดัชนี แม้วอลุ่มการซื้อขายที่เข้ามาไม่มากนักก็ตาม
ด้านนายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า ดัชนีหุ้นไทยช่วงเช้าปรับตัวขึ้นไปกว่า 10 จุด เป็นไปตาม Sentiment เดียวกันกับตลาดหุ้นอื่นในภูมิภาคและตลาดหุ้นทั่วโลก เนื่องจากนักลงทุนต่างขานรับถ้อยแถลงของนายเจอโรม พาวเวล ประธานธนาคารกลางสหรัฐ (เฟด) โดยเฟดจะปรับขึ้นอัตราดอกเบี้ยอย่างค่อยเป็นค่อยไป
ส่วนตลาดหุ้นบ้านเรา ได้มีแรงซื้อเข้ามาในหุ้นกลุ่มแบงก์ หลังจากคณะกรรมการกำกับดูแลการประกอบวิชาชีพบัญชี (กกบ.) ได้มีการเลื่อนใช้มาตรฐานบัญชีใหม่ IFRS9 ไปเป็นต้นปี 63 ซึ่งส่งผลดีต่อหุ้นกลุ่มดังกล่าวพอสมควร
ทั้งนี้ เริ่มเห็นสัญญาณเชิงบวกจากการกลับเข้ามาซื้อของนักลงทุนต่างชาติ จากก่อนหน้านี้นักลงทุนต่างชาติมีการขายสุทธิหุ้นไทยไปจำนวนมาก ให้แนวรับ 1,630 จุดบวกลบ และแนวต้าน 1,640-1,650 จุด